b'\n_START_ARTICLE_\nLars Gallenius\n_START_PARAGRAPH_\nLars Gallenius (s. 1658 Oulu \xe2\x80\x93 9. tammikuuta 1753 Pietarsaari) oli suomalainen kirkkomaalari ja kiert\xc3\xa4v\xc3\xa4 muotokuvamaalari eli konterfeijari._NEWLINE_Galleniuksen vanhemmat olivat Eskil Matsson Kukko, joka oli vanhaa oululaista porvarissukua, ja Margareta Grelsdotter Kukko. H\xc3\xa4nen puolisonsa oli Catharina Lundinus vuodesta 1690. Heill\xc3\xa4 oli poika Lars Gallenius, joka oli Pietarsaaren pit\xc3\xa4j\xc3\xa4napulainen. Gallenius oli ensimm\xc3\xa4inen "vapaan taiteen harjoittaja". H\xc3\xa4n sai porvarinoikeudet Oulun kaupungin maalarina 1688._NEWLINE_Gallenius on maalannut Hailuodon puukirkon maalaukset ja sen kuoritraveen 1690 sek\xc3\xa4 Raahen (1684) ja Sotkamon (1719) kirkkojen alttaritaulut. Teerij\xc3\xa4rven kirkon neliosaisen alttaritaulun osan Jeesus ristill\xc3\xa4 h\xc3\xa4n maalasi 1746 ja Haapaj\xc3\xa4rven kirkkoon todenn\xc3\xa4k\xc3\xb6isesti Pyh\xc3\xa4\xc3\xa4 Paavalia esitt\xc3\xa4v\xc3\xa4 puulle maalatun kuvan 1747. Tornion kirkon it\xc3\xa4inen holvikupu vuodelta 1688 on h\xc3\xa4nen maalaamansa, samoin kuin taulut Vaellus Emmaukseen (Raahen kirkko 1684) ja Ehtoollinen (Sotkamon kirkko 1719). H\xc3\xa4nen ty\xc3\xb6t\xc3\xa4\xc3\xa4n on my\xc3\xb6s Tenholan kirkon maalauskoristelu sek\xc3\xa4 allegoriat ja legendat K\xc3\xa4rsimysten puutarha (Kuusiston kirkko 1660\xe2\x80\x931670-luku) ja Aadam ja Eeva (P\xc3\xb6yty\xc3\xa4n kirkko 1681).'